Document ID: 32008R1183

UREDBA KOMISIJE (ES) št. 1183/2008
z dne 28. novembra 2008
o spremembi Uredbe (ES) št. 1019/2002 o tržnih standardih za oljčno olje
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“ ) (1) ter zlasti člena 113(1)(a) in člena 121(h) v povezavi s členom 4 Uredbe,
ob upoštevanju naslednjega:
(1)
Uredba Komisije (ES) št. 1019/2002 (2) določa sistem, ki vključuje nekatere neobvezne navedbe na oljčnih oljih. V skladu s členom 5(c) navedene uredbe je navedba senzoričnih lastnosti deviškega oljčnega olja lahko prisotna na oznaki le, če temelji na izsledkih analizne metode, določene z Uredbo Komisije (EGS) št. 2568/91 z dne 11. julija 1991 o značilnostih oljčnega olja in olja iz oljčnih tropin ter o ustreznih analiznih metodah (3). V skladu s členom 12(2) Uredbe (ES) št. 1019/2002 se ta določba uporablja od 30. novembra 2008.
(2)
Z iskanjem novih metod ocenjevanja senzoričnih lastnosti, ki bi omogočile razširitev obsega pozitivnih lastnosti deviških oljčnih olj, je začel Mednarodni svet za oljčno olje, zaključilo pa se je novembra 2007. Prilagoditev predpisov Skupnosti revidirani metodi Mednarodnega sveta za oljčno olje obsega spremembo člena 5(c) Uredbe (ES) št. 1019/2002. Ta prilagoditev je del spremembe več pravil o označevanju oljčnega olja, ki naj bi začela veljati 1. julija 2009. Zlasti za izvajalce, ki bodo morali prilagoditi oznake na svojih proizvodih, bi bilo neugodno uporabljati trenutno veljavne določbe člena 5(c) v omejenem obdobju med 30. novembrom 2008 in 30. junijem 2009.
(3)
Zato je treba datum začetka uporabe člena 5(c) Uredbe (ES) št. 1019/2002 prestaviti na 1. julij 2009.
(4)
Uredbo (ES) št. 1019/2002 je zato treba spremeniti.
(5)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
V členu 12(2) Uredbe (ES) št. 1019/2002 se tretji pododstavek nadomesti z naslednjim:
„Člen 5(c) se uporablja od 1. julija 2009.“
Člen 2
Ta uredba začne veljati na dan objave v Uradnem listu Evropske unije.
Uporabljati se začne 30. novembra 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. novembra 2008

Labels: 3
17